Zika virus
Micrographema electronicum viri Zikani. Particulae virales sunt 40 nanometra per diametrum, involucro externo internoque nucleo denso. Fons: Centers for Disease Control and Prevention Familia : Flaviviridae  Genus : Flavivirus  Species : Zika virus      Zika virus est virus generis Flaviviri familiae Flaviviridarum, quod per culicidas generis Aedis interdiu volantes, praecipue specierum Aedis aegypti et Aedis albopicti, transmittitur. Nomen ex silva Zika in Uganda venit, ubi virus primum detectum est anno 1947. Contagio, febris Zika appellanda, saepe indicia nulla vel mitia exhibens, ex annis 1950, intra angustam zonam aequatorialem ab Africa ad Asiam migravisse nota est. Anno autem 2014, virus ad orientem trans Oceanum Pacificum ad Polynesiam Francicam, tum ad Insulam Paschalem et anno 2015 ad Mexicum, Americam Mediam, Mare Caribicum, et Americam Australem extentum est, ubi eruptio Zika viri pandemicos attigit gradus. Zika virus viris febris dengue, febri flavae, encephalitidis Iaponiensis, et Nili Occidentalis, viris morborum gravissimorum, cognatus est. Morbus autem, quem efficit, formae miti febris dengue similis est, et curatur enim quiete tantum, a medicamentis autem vel vaccinis nondum prohiberi potest. Probabilis est nexus a febri Zika ad microcephaliam in infantibus recentibus natis per transmissionem a matre ad infantem, possibilis etiam maior nexus cum statibus neurologicis in adultis infectis, inter quos casus syndromae Guillain–Barré.